b"\n_START_ARTICLE_\nJuana Capdevielle\n_START_SECTION_\nBiografia\n_START_PARAGRAPH_\nVa cursar els estudis secundaris a Pamplona per despr\xc3\xa9s llicenciar-se en Filosofia i Lletres a la Universitat Central de Madrid, on va tenir com a professor Jos\xc3\xa9 Ortega y Gasset i Mar\xc3\xada Zambrano com a companya. Va ampliar els seus estudis a Alemanya, B\xc3\xa8lgica,vFran\xc3\xa7a i Su\xc3\xafssa. Va treballar a la biblioteca universit\xc3\xa0ria de la Facultat on havia estudiat, aix\xc3\xad com en la de l'Ateneo. En la seva condici\xc3\xb3 de pedagoga va participar com a conferenciant, al costat de personalitats com Roberto Novoa Santos, P\xc3\xado Baroja o Ram\xc3\xb3n J. Sender en les primeres jornades organitzades a Espanya sobre pedagogia sexual el 1934._NEWLINE_Al mar\xc3\xa7 de 1936 es va casar amb l'advocat i pol\xc3\xadtic Francisco P\xc3\xa9rez Carballo. Despr\xc3\xa9s de la vict\xc3\xb2ria del Front Popular el seu marit va ser designat governador civil de La Corunya. Amb el cop d'estat al juliol que va donar lloc a la Guerra Civil, mentre ella es va refugiar a casa de Gonzalo L\xc3\xb3pez Abente, el seu marit va ser capturat i executat el dia 24. En trucar al Govern Civil per tenir not\xc3\xadcies del seu esp\xc3\xb2s, se li va comunicar que seria recollida -estava embarassada- per acompanyar-la al costat d'ell. No obstant aix\xc3\xb2, va ser detinguda i empresonada. Alliberada pocs dies despr\xc3\xa9s es va refugiar a Vilaboa, Culleredo, a casa del diputat Victorino Veiga Gonz\xc3\xa1lez. En la nit del 18 d'agost va ser detinguda de nou per membres de la Gu\xc3\xa0rdia Civil; el seu cos va ser trobat l'endem\xc3\xa0 en les proximitats de R\xc3\xa1bade, prov\xc3\xadncia de Lugo._NEWLINE_A la Universitat de La Corunya un edifici dedicat a sala d'estudis porta el seu nom.\n_START_SECTION_\nCarrera professional com a bibliotec\xc3\xa0ria\n_START_PARAGRAPH_\nEl 9 de juliol de 1930 Juana Capdevielle va ingressar en el Cos Facultatiu d'Arxivers, Bibliotecaris i Arque\xc3\xb2legs, primer adscrita a la Biblioteca Nacional i, des de juliol de 1931, a la Biblioteca de la Facultat de Filosofia i Lletres de la Universitat de Madrid. Ja com a cap d'aquesta unitat, el 1933 coordinaria el trasllat d'importants fons dispersos en altres depend\xc3\xa8ncies de la universitat a les noves instal\xc2\xb7lacions a la Ciutat Universit\xc3\xa0ria. Altres aportacions professionals de Capdevielle van ser l'organitzaci\xc3\xb3, el 1934, d'un servei circulant de lectura per als malalts de l'Hospital Cl\xc3\xadnic i de la Creu Roja, el seu paper actiu en la constituci\xc3\xb3 de l'Associaci\xc3\xb3 de Bibliotecaris i Bibli\xc3\xb2grafs d'Espanya, de la qual va ser tresorera, i la seva assist\xc3\xa8ncia en la implantaci\xc3\xb3 de la Classificaci\xc3\xb3 Decimal Universal (llavors una novetat fora de les biblioteques catalanes) en la biblioteconomia espanyola. Aquesta labor, per la qual va ser pensionada per la Junta d'Ampliaci\xc3\xb3 d'Estudis i Investigacions Cient\xc3\xadfiques, es va veure truncada amb la seva mort..\n_START_SECTION_\nJornades Eug\xc3\xa8niques Espanyoles\n_START_PARAGRAPH_\nEn 1933, Juana va participar en les Primeres Jornades Eug\xc3\xa8niques Espanyoles, celebrades entre el 21 d'abril i el 10 de maig, amb la confer\xc3\xa8ncia El problema de l'amor en l'ambient universitari."